次韻葉夢得遊西余山
作者：葛勝仲
朝代：宋

paragraphs: 秋霖喜新霽，裹飯山中遊。
遥指大夫橋，閒泛野人舟。
追隨得勝客，雅趣同滄洲。
山路已清絕，顥氣况蓐收。
亂石蹲狠羊，蒼官聳髯虯。
古寺亦何有，森森瀟洒侯。
忘懷一笑粲，更以大白浮。
翰林廊廟姿，席珍韞天球。
如何問三徑，更復尋一丘。
升高澀投足，陟險眩迴眸。
洞庭四萬頃，旁占鐺脚州。
中有東西山，千奴熟霜秋。
孤亭快寫望，欲去更少休。
菟裘便可卜，何必依先疇。
徘徊共懷古，徂歲真如流。
封侯昔此地，顧余乃諸劉。
一朝失茅土，窘急須人周。
雍門曲池嘆，事往将何求。
雲木餘參錯，烟巖自深幽。
人生行樂耳，慎勿曲如鈎。